Ventersdorp-plaasmoord: Verdagte glo oudwerkerAnnerie Grobler. Foto: Facebook Maroela Media het vroeër berig Grobler is vroeg Sondagoggend dood aangetref op die plaas wat voorheen aan Eugene Terre’Blanche, oudleier van die AWB, behoort het. Lt.kol. Pelonomi Makau, woordvoerder van die polisie, het aan Maroela Media gesê Grobler se liggaam is omstreeks 07:00 by die skaapkraal op die Witrandjiesfontein-plaas gevind. Sy is met groot klippe en ŉ tuinvurk vermoor. Die aanvallers het met Grobler se wit Isuzu-bakkie gevlug. Volgens Makau is die bakkie kort daarna met behulp van ŉ helikopter in Hartbeesfontein opgespoor. Die drie vermeende aanvallers het egter uit die voertuig gespring en te voet gevlug. Een van hulle is vasgetrek, maar die ander kon daarin slaag om te ontsnap. Sy het gesê die 32-jarige man wat in hegtenis geneem is, het glo voorheen op die plaas gewerk. “Die motief vir die aanval is nog nie bekend nie, want niks is uit die vrou se huis op die plaas gesteel nie,” het Makau gesê. Jaco Marais, woordvoerder van die Hartbeesfontein-landbouvereniging se veiligheidseenheid, het Maandagoggend aan Maroela Media gesê hulle is steeds besig om na die ander twee verdagtes te soek. Makau het gesê die verdagte sal Dinsdag in die Ventersdorp-landdroshof verskyn op aanklag van moord.